钦定古今图书集成/方舆汇编/职方典/第1145卷 > 《浮槎山水记》前人
## 钦定古今图书集成/方舆汇编/职方典/第1145卷 > 《浮槎山水记》前人

余尝读《茶经》，爱陆羽善言水。后得张又新《水记》，载刘
伯刍、李季卿所列水次第，以为得之于羽，然以《茶经》
考之，皆不合。又新妄狂险谲之士，其言难信，颇疑非
羽之说。及得浮槎山水，然后益知羽为知水者。浮槎
与龙池山皆在庐州界中，较其味不及浮槎远甚。而
又新所记以龙池为第十，浮槎之水弃而不录，以此
知其所弃多矣。羽则不然。其论曰：“山水上，江次之，井
为下，山水乳泉石池漫流者上。”其言虽简，而于《论水》
尽矣。